Nog geen teken van sakeman ná 'ontvoering' | Netwerk24
Deur Werner Beukes 11 April 2021 12:29
Shyam Premjee word sedert Vrydag vermis. Foto: Verskaf
Die polisie in Limpopo krap kop oor die raaiselagtige omstandighede rondom die verdwyning van 'n bekende sakeman van Louis Trichardt.
Shyam Premjee (36) is Vrydag na bewering omstreeks 08:00 deur 'n groep mans in 'n motor ingedwing. Hy het pas sy huis verlaat toe hy by 'n stopstraat in sy Mercedes-Benz deur twee ander voertuie, vasgekeer is.
Skote is glo afgevuur en die mans het met Premjee in een van hul voertuie in 'n noordelike rigting op die N1 na die Nzhelele-pad gery. Sedertdien was daar nog geen tyding van waar Premjee is nie.
Brig. Motlafela Mojapelo, polisiewoordvoerder, sê die Premjee-familie het nie enige oproepe oor 'n moontlike losprys vir Premjee ontvang nie.
"Niemand het nog met die familie kontak gemaak nie. Die polisie kon ook nie op enige patroondoppies afkom in die omgewing waar hy na bewering oorrompel is nie," het Mojapelo Sondag aan Netwerk24 gesê.
Premjee se voertuig is later verlate op die Meulbos-grondpad naby Forestryweg opgespoor. Premjee is die uitvoerende bestuurder van 'n familieonderneming in Louis Trichardt.